4. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Ε. 1732 της 3/9 Απρ. 1959 Περί εξουσιοδοτήσεως Τελωνειακής Αρχής όπως αποφαίνεται περί της συνδρομής των προϋποθέσεων δια την άνευ καταβολής δασμών εισαγωγήν ειδών της Εταιρείας Λιγνιτωρυχείων Πτολεμαΐδος. Έχοντες υπ’ όψιν το άρθρον 6 του Α.Ν. 881/1949 «περί Τελωνειακών και Δασμολογικών τινών διατάξεων», αποφασίζομεν: Άρθρον μόνον. 1.Εξουσιοδοτούμεν τον Προϊστάμενον του Τελωνείου Πτολεμαΐδος, όπως από της ισχύος της παρούσης αποφαίνηται περί της συνδρομής των προϋποθέσεων δια την άνευ καταβολής δασμών και λοιπών φόρων, εισαγωγήν μηχανημάτων, εξαρτημάτων, ανταλλακτικών κλπ. υπό της Ανωνύμου Ελληνικής Μεταλλευτικής και Βιομηχανικής Εταιρείας Λιγνιτωρυχείων Πτολεμαΐδος, συμφώνως προς το άρθρον 18 παραγρ. 1 της δια του νόμου 3304/1955 κυρωθείσης από 18.6.1955 συμβάσεως μεταξύ του Δημοσίου και της Εταιρείας Χημικών προϊόντων και Λιπασμάτων. 2.΄Οσον αφορά την τηρητέαν διαδικασίαν, εφαρμογήν θα έχη η υπ’ αριθ. Δ. 6220/1955 απόφασις ημών «περί καθορισμού διαδικασίας χορηγήσεως δασμολογικής ατελείας κλπ.». 3.Η ισχύς της παρούσης άρχεται από της δημοσιεύσεώς της δια της Εφημερίδος της Κυβερνήσεως. 